Die Geschichte vom alten Baum und dem kleinen Samen

Ich möcht Euch gärn e Gschicht verzähle:

Imene grosse, uralte Wald isch e mächtige Baum gstande. Es isch dr ältischti und gröschti Baum wiit und breit gsi und d Tier vom Wald hän unter sine uslandende Äscht Schutz gsuecht. Sini Wurzle sin bis tief ind Ärde gange und si Stamm isch so dick gsi, dass es viel Mensche brucht hätt, zum ihn z umarme. D Dorfbewohner hän ihn ehrfürchtig «Baum vom Läbe» gnennt, will är Generatione überduurt het und e Symbol für Beständigkeit gsi isch.

Aber eines Tages, nacheme schwere Sturm, het dr alti Baum agfange schwanke. Sini Blätter sin schnäller abegheit, sini Äscht hän knarrt und schliesslich het si mächtige Stamm nochgäh. Miteme luute Krache isch dr alti Baum am Bode gheit. Es het dr Aschiin gmacht, als würd dr Wald e Momänt still wärde und d Tier hän sich um dr gfalleni Ries versammlet. D Dorfbewohner, wo dr Baum scho sit ihrer Kindheit kennt hän, hän um si Verluscht truurt. «Dr Baum vom Läbe isch gfalle», hän sie gseit «es wird nie meh sone Baum gäh.»

Während d Tier und d Mensche über dr gfalleni Baum klagt hän, het niemerts dr kleini Same bemerkt, wo unter dr Wurzle vom grosse Baum verborge gsi isch. Är isch winzig gsi, kuum grösser als e Steinli und isch still in dr Ärde gläge, wo är johrelang gschlummeret het, ohni z wachse. Dr mächtigi Baum het ihn vor dr Sunne abgschirmt und är isch nie zum Läbe erwacht.

Aber jetzt, wo dr grossi Baum gfalle isch, het s Sunneliecht dr kleini Same erreicht. D Ärde um ihn ume isch warm worde und s Wasser, wo vom Räge abeko isch, het ihn gnährt. Langsam het dr Same agfange z keime. Zerscht iscshes nur e winzige Sprössling gsi, aber mit jedem Tag ischr ebitz meh gwachse.

D Tier vom Wald sin überrascht gsi, wo sie dr kleini Baum gseh hän. «Är wird nie so gross und stark wie dr alti Baum», hän sie gseit, «Är isch viel zschwach und zerbrächlich.»

Aber dr kleini Baum het sich nid lo entmuetige. Jede Tag hetr sini Äscht wiiter in Himmel gstreckt, het s Sunneliecht in sich ufgnoh und sini Wurzle tiefer lo ind Ärde wachse. D Dorfbewohner hän sis Wachstum beobachtet und hän agfange, ihri Truur langsam z verarbeite. Sie hän gseh, dass usem Fall vom alte Baum e neue Baum füreko isch, wo, obwohlr so klei gsi isch, Läbe und Energie usgstrahlt het.

So sind Joor vergange und dr kleini Baum isch immer meh gwachse. Är isch anders gsi als dr alti Baum – sini Äscht sin schmaler gsi und sini Blätter heller. Aber är het de Tier Schutz bote, Schatte gspändet und sich in Kreislauf vom Wald iigfüegt. D Dorfbewohner, wo emol glaubt hän, dass dr «Baum vom Läbe» unersetzlich isch, hän erkennt, dass au dä neui Baum Läbe in Wald brocht het, uf sini eigeni Art und wiis.

Eines Tages het e alte Maa, wo dr Wald oft bsuecht het, gseit: «Mir hän dänkt, dass dr alti Baum s Änd isch. Aber in Wirklichkeit ischr dr Afang vo öbis neuem gsi. Dr Zauber vom Läbe liegt drin, dass jedes Ändi au e neue Afang isch.
Und so het dr Wald wiitergläbt, veränderet, aber lebändig. D Tier und d Dorfbewohner hän dr neui Baum gschätzt, genauso wie dr alti. Sie hän erkennt, dass dr Zauber nid in dr Unveränderlichkeit liegt, sondern in dr Kraft, wo in jedem Neuafang steckt – egal wie klei und unschiinbar är am Afang au mag si.

Jedem Anfang und jedem Ende liegt ein Zauber inne.
